高鼓院桃村
作者：釋元肇
朝代：宋

paragraphs: 舉頭見青山，高與天齊平。
俯首鑑靈泉，派分天池清。
是中十畝園，爛若紅霞蒸。
夫差昔不國，舞榭歌臺傾。
風驚柳腰折，雨集蛙部鳴。
靄靄墟里煙，紛紛鷄犬聲。
寂寥千載後，公來暢幽情。
手種桃千株，草架屋數楹。
厥壤宜芬芳，昭儉易落成。
子孫相追隨，日夕生遐征。
公今雲臺仙，輕强垂百齡。
支筇歌紫芝，倚松誦黄庭。
綠陰長蟠實，白蓮闖池生。
客從何方來，畧不通姓名。
自云多昔人，食之能飛升。
更老上所尊，只恐蒲輪徵。
公乎笑而已，客言曾不聽。
歸來向人說，洞口雲縱橫。